VOORBLAD | Die Begin | Die Medies | Week1 | Koffie | AWOL | Plonsput | Killer | Tentpenne | FietsMajoor | Ruiter en Perd | Terug na ONSDORP
Die 'Slang' in die Plaaspardoef! - deur Pierre Grobler
ONS was een jaar ŉ klomp kampers in Messina (nou Musina) waar ons so een middag lekker gelê en pere bak het.
Skielik hoor ons een moerse lawaai daar van die plonsput se kant af. Toe ons om die hoek loer, sien ons ŉ outjie wat lyk of hy sakresies hardloop: Broek onder die knieë, en die man lat loop daar na die medics se kant toe. Ons kry toe die indruk dat ŉ slang hom op die knolle gepik het, want hulle hang mos redelik laag so in die sittende posisie.
Die nuuskierigheid het ons so ŉ bietjie oorval en ons gaan stel toe ondersoek in. Met oorgehaalde roers benader ons toe die preekstoel, net om te vind daar is geen slang nie. Ons loop toe om die gedoente en hier kry ons een van die manne met ŉ skokstok vir 'n skaap: Elke keer as ŉ man gaan sit, werk hy hom hier van agter af.
Ons het lekker gelag en gaan toe terug na ons normale rusposisie. Ons het net begin ontspan, toe sien ons hier kom die sammajoor met ŉ baie benoude uitdrukking op sy gesig verby.
Die ou loop die longdrop storm, en ek sê vir die kêrels hier kom ŉ ding. Die sammajoor het net begin om te laat waai, toe bewerk die geheime agent hom met die skokstok.
Die volgende oomblik staan die ou met ketel en al buite die pardoems en gil dat die aarde dreun. Ons het so gelag dat ek my amper self ook bevuil het. Ons het toe maar spore gemaak, want ons was maar bang die ou het gesien hoe ons gelag het en kry ons in die hande.
Nou wil ek net ŉ beroep op daai dapper soldaat doen wat die skokstok beman het: As jy dalk eendag die staaltjie oor jouself lees, wil ons net graag weet wat agterna gebeur het, want ons het jou nie weer met ŉ oog gesien nie.
STUUR JOU EIE STORIE AAN pos@onsdorp.com
Teken ons Gasteboek Stories in ons Gasteboek
Die GASTEBOEK skakels hierbo bevat al reeds verskeie nuwe staaltjies vanaf lesers wat ons webwerf besoek het. Gaan loer gerus en skryf sommer joune daar in.